Ega see lihtne pole. Mõni inimene teeb nii, nagu ta partner ütleb, ta isegi tea, mida ta ise asjast arvab. Mõni inimene ei suuda lahkarvamuse korral kuidagi teisele oma seisukohta väljendada, aga tagaselja kirub teda kellelegi kolmandale nii et vähe pole.
Aga mõni inimene on jälle selline, kes pidevalt süüdistab teisi, ta näeb pindu kõigi teiste silmis, aga enda silmas ta palki märgata ei suuda. Temalgi on oma minaga segased lood, sest tal läheb emotsionaalselt laetud olukorras mingi emotsioon kiiresti lõkkele, ta hääl või halval juhul ka rusikas tõuseb enne, kui ta kainelt asja üle järele mõelda suudab.
Kõigil neil käitumisviisidel on midagi ühist – inimest lükkab sellistel viisidel käituma sügaval tema sees lainetav ärevus ja selline käitumine on antud olukorras parim toimetulekuviis, et oma ärevust reguleerida. Millega see ärevus ise aga seotud on?
Me oleme mitmes saates muude teemade kõrval käsitlenud mina-eristumise taset. Mina-eristumise tase on justkui isiksuse vundament, mille peale me ehitame oma suhted endaga, teistega ja maailmaga. Kõikuva vundamendi peale stabiilset maja ju ei ehita. Mina-eristumise tase määratleb inimese isiksuslikku küpsust.
Mina eristumine tähendab laias laastus inimese võimet eristada oma mõtteid oma tunnetest. Mida madalam on inimese mina-eristumise tase, seda emotsionaalsemalt ta reageerib, seda suurem ärevus teda sotsiaalsetes olukordades valdab, seda väiksem on ta võime selgelt mõelda. Mida kõrgem mina-eristus, seda lihtsam on inimesel olla kontaktis teise inimesega kaotamata võimet olla Mina ise. Mina eristumine tähendab ka seda, et inimene suudab vahet teha enda ja teiste inimeste mõtetel ja tunnetel.
Millest me aru saame, kas inimese mina-eristumine on kõrge või madal?
Kas mina-eristumise taset saab tõsta?
Saatekülalised on pereterapeudid Auli ja Tiit Kõnnussaar.
Saatejuht on Katrin Saali Saul.
"Peresaade" on eetris pühapäeviti kell 16.05 ja kordub neljapäeva õhtuti kell 21.05.
Saate helirežissöör Anna-Maria Kurrel.
Kirjad ja küsimused on oodatud aadressile [email protected]
Saates kõlab muusika:
Birgit Õigemeel "Ise"
Kurjam "Mõtle oma peaga"
Jaak & Mart Johanson "Tuhat tänu"